Jørn Jespersen (SF), 2001-04-27:
Jeg er ked af at måtte sige det til hr. Keld Albrechtsen, men der er ikke noget at gøre.
Vi ønsker at få lavet et regelbaseret, bæredygtigt internationalt handelssystem.
Vi tror, at regler er bedre end ingen regler, vi tror, at regler er til fordel for de svage, og vi tror, at EU skal spille en helt afgørende rolle, hvis der skal komme et gennembrud med hensyn til at få skabt retfærdige, bæredygtige regler. Danmark har indtil nu ikke fået politisk succes med at få en tilstrækkelig progressiv forhandlingslinje fra EU's side.
Den er bedre end gennemsnittet, men den er ikke god nok og slet ikke tilstrækkelig progressiv.
Men det får os ikke til at holde op med at arbejde for, at det er den vej, man skal gå, vi har fået nok af, at tingene står stille.
Det er rigtigt, at der er tale om en politisk proces, men vi synes bare ikke, at det går hurtigt nok, at der sker nok, og at det er progressivt nok.
Der er ikke tilstrækkelig mange gode elementer i den danske politik og i EU's politik til, at vi synes, vi kan bakke den op, som det ser ud i øjeblikket, men vi vil da arbejde for, at det kan komme til at ske.
Jeg har aldrig nogen sinde fuldstændig kunnet gennemskue hr. Keld Albrechtsens strategi, men jeg opfatter det som et eller andet med, at i stedet for EU er det Brabrand Boligforening eller andre lokale organisationer, der skal skabe gennembrud på området.
Men det tror jeg ikke ret meget på, og jeg kan fortælle hr. Keld Albrechtsen på opfordring, at SF ikke har tænkt sig at ændre holdning til Nicetraktaten.
Vi vil heller ikke gå imod den gregorianske kalender eller andre ting på basis af det her, vi vil bare gerne have en mere progressiv WTO-linje fra Danmarks og EU's side.
Jeg er glad for, at Venstre nu i den anledning har sagt, at man støtter frihandel.
Jeg har skrevet læserbreve til Venstre og spurgt, om man ville tage afstand fra landbrugets forsøg på at få undtagelser i »Alt andet end våben«-iniitiativet.
Det har Venstre ikke forholdt sig til, men hvis jeg kan betragte Venstres bemærkninger i dag som en tilkendegivelse af, at de er uenige med landbruget i forsøget på at få ris og sukker og bananer ud af ordningen, er det da fint nok.
Fru Elisabeth Arnold kan ikke hjælpe mig, og det havde jeg heller ikke regnet med.
Men hun spørger, hvad det er, vi gerne vil, og på den baggrund vil jeg gerne fremsætte et forslag til vedtagelse, så det bliver fuldstændig klart for fru Elisabeth Arnold, hvad det er, SF gerne vil.
Jeg skal derfor fremsætte følgende:
Forslag til vedtagelse Folketinget henviser til tidligere vedtagelser om international handel, navnlig V 12 af 23. april 1998 og V 81 af 11. maj 1999, og opfordrer regeringen til i EU og WTO at arbejde for: - at handelen med landbrugsvarer liberaliseres hurtigst muligt, herunder at eksportsubsidier og handelsforvridende landbrugsstøtte og toldmure afskaffes, - at ulandene får mulighed for at beskytte og støtte landbrugsproduktion til forsyning af egen befolkning, jf. mange ulandes forslag om en »fødevaresikkerhedsboks« i landbrugsaftalen, - at Marrakech-løftet indfries og styrkes, så de fattigste ulande kompenseres for stigninger i verdensmarkedspriserne på landbrugsvarer, - at der indledes forhandlinger om ændringer af bestemmelserne i TRIPS-aftalen, som hæmmer udviklingen i den 3. verden, herunder internationale mål for fattigdomsbekæmpelse, - at der indgås aftaler i WTO om at gøre den finansielle bistand til kapacitetsopbygning i ulandene, herunder bistand til at implementere og drage fordel af eksisterende WTO-aftaler og markedsåbninger samt bistand til at deltage på lige fod i det almindelige WTO-arbejde og i en kommende forhandlingsrunde om handelsliberaliseringer, - at der i forbindelse med næste forhandlingsrunde indgås en bindende aftale om teknisk og økonomisk bistand til verdens fattigste lande for at hjælpe dem til at indgå i verdensøkonomien, - at fastholde målsætninger på miljøområdet om forsigtighedsprincippet, internationale miljøaftaler og miljømærkningsordninger.
Regeringen opfordres til at arbejde for, at der på WTO's 4. ministerkonference træffes beslutninger, som sikrer, at TRIPS-aftalen ikke kommer til at stå i vejen for ulandenes adgang til import og kopiproduktion af livsnødvendig medicin, herunder aidsmedicin.
Det er dét, SF gerne vil.